— Ярар, сиреңде дауаларбыҙ... Һуңынан, хушбый аңҡып торған йәш кенә ҡыҙыҡай үҙен психолог тип таныштырҙы ла, Хәйҙәрҙе иҫәр һорауҙар менән аптыратты: ниндәй дәүләттә йәшәйбеҙ, президентыбыҙ кем, нисәнсе йыл, ай... Ысынлап Хәйҙәрҙең ҡыйығы ҡыйшайғандыр, тип уйланы, ахыры. Әммә Хәйҙәр был тәтәй ҡыҙҙың бөтә һорауҙарына ла дөрөҫ яуап бирҙе, һис тотлоҡманы, тик бер һорауы ғына ҡыйынһындырҙы. Яратҡан яҙыусығыҙ кем, тигәс, ул аптырабыраҡ ҡалды, сөнки ул китап уҡымай, яҙыусыларҙы яратмай ине...